Document ID: 32007R0409

KOMISIJOS REGLAMENTAS (EB) Nr. 409/2007
2007 m. balandžio 16 d.
keičiantis Tarybos reglamento (EB) Nr. 673/2005, nustatančio papildomus importo muitus tam tikriems Jungtinių Amerikos Valstijų kilmės produktams, I ir II priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. balandžio 25 d. Tarybos reglamentą (EB) Nr. 673/2005, nustatantį papildomus importo muitus tam tikriems Jungtinių Amerikos Valstijų kilmės produktams (1), ypač į jo 3 straipsnį,
kadangi:
(1)
Jungtinėms Valstijoms nesuderinus Tolesnio dempingo ir subsidijų kompensacijų akto (toliau - TDSKA) su PPO susitarimais nustatytais įsipareigojimais, Reglamentu (EB) Nr. 673/2005 tam tikriems importuojamiems Jungtinių Amerikos Valstijų kilmės produktams nuo 2005 m. gegužės 1 d. nustatytas papildomas 15 % ad valorem muitas. Remdamasi PPO leidimu sustabdyti nuolaidų taikymą Jungtinėms Valstijoms, Komisija kasmet derina sustabdymo lygį su TDSKA tuo metu Bendrijai panaikintų arba sumažintų lengvatų lygiu.
(2)
TDSKA išlaidos per pastaruosius metus, apie kuriuos turimi duomenys, yra susijusios su antidempingo ir kompensacinių muitų, surinktų per 2006 finansinius metus (nuo 2005 m. spalio 1 d. iki 2006 m. rugsėjo 30 d.), paskirstymu. Remiantis Jungtinių Valstijų muitinės ir sienų apsaugos tarnybos paskelbtais duomenimis, Bendrijai padaryta lengvatų panaikinimo arba sumažinimo žala siekia 81,19 mln. JAV dolerių.
(3)
Kadangi padidėjo lengvatų panaikinimo arba sumažinimo ir atitinkamai sustabdymo lygis, pirmieji 32 produktai iš Reglamento (EB) Nr. 673/2005 su pakeitimais, padarytais Komisijos reglamentu (EB) Nr. 632/2006, II priede pateikto sąrašo turėtų būti įtraukti į to reglamento I priede pateiktą sąrašą.
(4)
Papildomas 15 % ad valorem importo muitas, taikomas iš dalies pakeistame I priede išvardytiems iš Jungtinių Valstijų importuojamiems produktams per daugiau nei metus sudaro 81,19 mln. JAV dolerių neviršijančią prekybos vertę.
(5)
Reglamento (EB) Nr. 673/2005 6 straipsnio 1 ir 2 dalyse nustatytos konkrečios išimtys, pagal kurias leidžiama netaikyti papildomo importo muito. Kadangi šias išimtis galima taikyti įvykdžius tam tikras sąlygas iki įsigaliojant Reglamentui (EB) Nr. 673/2005 arba jo įsigaliojimo dieną, praktikoje šios išimtys negali būti taikomos 32 importuojamų produktų, šiuo reglamentu įtrauktų į I priedo sąrašą, atveju. Todėl reikėtų priimti konkrečias nuostatas, kad šias išimtis būtų galima taikyti minėtų importuojamų produktų atveju.
(6)
Siekiant išvengti papildomo muito vengimo, reglamentas turėtų įsigalioti jo paskelbimo dieną.
(7)
Šiame reglamente numatytos priemonės atitinka Atsakomųjų prekybos veiksmų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 673/2005 I priedas pakeičiamas šio reglamento I priedu.
2 straipsnis
Reglamento (EB) Nr. 673/2005 II priedas pakeičiamas šio reglamento II priedu.
3 straipsnis
1. Produktams, kuriems iki šio reglamento įsigaliojimo dienos buvo išduota nuo muito atleidžianti ar jį sumažinanti importo licencija, papildomas muitas netaikomas, jei šie produktai priskiriami vienam iš šių klasifikacinių KN kodų (2): 4803 00 31, 4818 30 00, 4818 20 10, 9403 70 90, 6110 90 10, 6110 19 10, 6110 19 90, 6110 12 10, 6110 11 10, 6110 30 10, 6110 12 90, 6110 20 10, 6110 11 30, 6110 11 90, 6110 90 90, 6110 30 91, 6110 30 99, 6110 20 99, 6110 20 91, 9608 10 10, 6402 19 00, 6404 11 00, 6403 19 00, 6105 20 90, 6105 20 10, 6106 10 00, 6206 40 00, 6205 30 00, 6206 30 00, 6105 10 00, 6205 20 00 ir 9406 00 11.
2. Kai galima įrodyti, kad produktai jau vežami į Bendriją šio reglamento taikymo dieną ir jų paskirties vietos negalima pakeisti, šiems produktams papildomas muitas netaikomas, jei jie priskiriami vienam iš šių klasifikacinių KN kodų (3): 4803 00 31, 4818 30 00, 4818 20 10, 9403 70 90, 6110 90 10, 6110 19 10, 6110 19 90, 6110 12 10, 6110 11 10, 6110 30 10, 6110 12 90, 6110 20 10, 6110 11 30, 6110 11 90, 6110 90 90, 6110 30 91, 6110 30 99, 6110 20 99, 6110 20 91, 9608 10 10, 6402 19 00, 6404 11 00, 6403 19 00, 6105 20 90, 6105 20 10, 6106 10 00, 6206 40 00, 6205 30 00, 6206 30 00, 6105 10 00, 6205 20 00 ir 9406 00 11.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Reglamentas taikomas nuo 2007 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. balandžio 16 d.

Labels: 3
15
18